“ชูเกียรติ” เตรียมแปลง “SABUY-W2” นำเงิน 450 ล้าน เข้าบริษัทขยายกิจการ
“ชูเกียรติ รุจนพรพจี” โอนหุ้น SABUY ให้นางสาวภรัณยา รุจนพรพจี หรือพี่สาว เพื่อเตรียมแปลง “SABUY-W2” นำเงินเข้าบริษัทขยายกิจการ
“ชูเกียรติ รุจนพรพจี” โอนหุ้น SABUY ให้นางสาวภรัณยา รุจนพรพจี หรือพี่สาว เพื่อเตรียมแปลง “SABUY-W2” นำเงินเข้าบริษัทขยายกิจการ
7 ธ.ค. 2565

ผู้สื่อข่าวรายงานว่า จากข้อมูลรายการเปลี่ยนแปลงการถือหลักทรัพย์และสัญญาซื้อขายล่วงหน้าผ่าน สำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) พบว่ามีรายชื่อ นายชูเกียรติ รุจนพรพจี ประธานเจ้าหน้าที่บริหาร บริษัท สบาย เทคโนโลยี จำกัด (มหาชน) หรือ SABUY ได้ทำรายการผ่านตลาดหลักทรัพย์ (Big Lot) เมื่อวันที่ 2 ธ.ค. 65 จำนวน 5,100,000 หุ้น ราคาเฉลี่ยหุ้นละ 11.14 บาท มูลค่า 56.84 ล้านบาท รายการดังกล่าวให้ นางสาวภรัณยา รุจนพรพจี (พี่สาว)
ขณะเดียวกันก่อนหน้าก็ได้มีการทำรายการผ่านตลาดหลักทรัพย์ (Big Lot) ซึ่งขายหุ้นไปเมื่อวันที่ 30 พ.ย. 65 จำนวน 13,650,000 หุ้น ราคาเฉลี่ยหุ้นละ 11.29 บาท มูลค่า 154.11 ล้านบาท รายการดังกล่าวให้ นางสาวภรัณยา รุจนพรพจี (พี่สาว)
รวมถึง นางสาววิจิตรา ปิ่นเรืองหิรัญ ซึ่งเป็นภรรยาของนายชูเกียรติ รุจนพรพจี ได้ทำรายการผ่านตลาดหลักทรัพย์ (Big Lot) เมื่อวันที่ 29 พ.ย. 65 จำนวน 3,570,000 หุ้น ราคาเฉลี่ยหุ้นละ 11.50 บาท มูลค่า 41.06 ล้านบาท สำหรับรายการดังกล่าวให้แก่ นางสาวภรัณยา รุจนพรพจี (พี่สาวของคู่สมรส)
นอกจากนี้ มีการแจ้งว่า นายชูเกียรติ รุจนพรพจี ได้ทำรายการผ่านตลาดหลักทรัพย์ (Big Lot) เข้าซื้อใบสำคัญแสดงสิทธิ (SABUY-W2) ไปเมื่อวันที่ 30 พ.ย. 65 จำนวน 24,225,000 หน่วย ราคาเฉลี่ยหน่วยละ 5.60 บาท มูลค่า 135.66 ล้านบาท
ทั้งนี้ นายชูเกียรติ เปิดเผยกับ “ข่าวหุ้นธุรกิจออนไลน์” ว่า สำหรับรายการขายของตนเป็นการโอนหุ้นให้แก่ นายสาวภรัณยา รุจนพรพจี หรือพี่สาว แลกกับวอร์แรนต์จำนวน 24.23 ล้านหน่อยที่ซื้อมาจากนางสาวภรัณยา เช่นเดียวกับนางสาววิจิตรา ปิ่นเรืองหิรัญ ซึ่งเป็นภรรยาของตนก็ขายหุ้นให้นายสาวภรัณยา รุจนพรพจี ด้วย อย่างไรก็ตามจากการทำรายการดังกล่าวนักลงทุนไม่ต้องวิตกกังวล เพราะเป็นเพียงการโอนหุ้นภายในครอบครัว
อีกทั้งนายชูเกียรติยังกล่าวอีกว่า ตนจะนำเงินที่ได้จากโอนหุ้น และนายอานนท์ชัย วีระประวัติ  ผู้ถือหุ้นใหญ่แห่ง SABUY เพื่อเตรียมใช้สิทธิแปลงใบสำคัญแสดงสิทธิ (SABUY-W2) ไม่ต่ำกว่า 450 ล้านบาท เพื่อนำเงินเข้าบริษัทฯ ใช้ขยายกิจการในอนาคต เสริมฐานศักยภาพแกร่ง มั่นใจรายได้ปีนี้เข้าเป้า 5,000 ล้านบาท พร้อมลุยแผนธุรกิจปีหน้าตั้งงบ  8,000-10,000 ล้านบาท ลงทุนธุรกิจใน 4 กลุ่ม ธุรกิจ E-Commerce, การเงิน, คลาวด์ (cloud) และธุรกิจบริหารหนี้ พร้อมตั้งเป้าปี 66 โต 20,000 ล้านบาท
สำหรับ SABUY-W2 กำหนดอัตราการใช้สิทธิ 1 ใบสำคัญแสดงสิทธิ ต่อ 1 หุ้นสามัญใหม่ ราคาการใช้สิทธิ 6 บาทต่อหุ้น อายุ 2 ปี นับตั้งแต่วันที่ออกใบสำคัญแสดงสิทธิ (19 ก.ย.65) โดยกำหนดใช้สิทธิครั้งแรกวันที่ 19 ธ.ค.65 และวันใช้สิทธิวันสุดท้าย 19 ก.ย.67